Toată vara anului trecut, polițiștii din Capitală au mers pe urmele unei grupări de spărgători de locuințe. Cel puțin o dată pe lună, „șpringarii” au dat cu flit polițiștilor pentru că au „operat” atent și au reușit să se facă nevăzuți. În plus, vorbeau puțin la telefon sau foloseau cartele preplătite pentru a nu putea fi interceptați.

Criminaliştii au găsit totuşi „călcâiul lui Ahile” al grupării- amprenta unei urechi, pe uşile sparte. Nu mai puțin de 42 de astfel de urme, toate lăsate la intrare de un hoț, au ajuns ca probă în dosare. În plus, de la acesta s-a ajuns la alţi membri ai grupării. Cel care a tras cu urechea înainte să dea spargerile, în valoare de mii de euro, este acum arestat și face parte din gruparea care i-a spart casa lui Theodor Stolojan.

Degeaba a purtat mănuși

Săptămâna trecută, poli țiștii au făcut aproape 30 de percheziții în locuințele grupării vizate și l-au reținut, printre alții, și pe Alexandru Cristian Roșu, zis „Pătrat”. El este cel care a lăsat polițiștilor o amprentă foarte prețioasă ca probă împotriva lui, nu de la buricul degetului, pentru că a purtat mănuși, ci o amprentă a urechii. „Avem 42 de amprente, toate ale lui. A lăsat aceste urme la fiecare spargere pentru că înainte să intre în casă, punea urechea pe ușă ca să fie sigur că nu e nici o mișcare, de câine sau de om”, a dezvăluit, pentru EVZ, unul dintre anchetatori.

O avere din spargeri

„Pătrat” s-a născut și a crescut în comuna Pantelimon. A mers de când se știe la spargeri și, spun polițiștii, nu a muncit nici o zi din viața lui. Se poate lăuda că a mers la furat cu unul dintre cei mai versați hoți din zilele noastre, Teodoris Manole, zis „Doris”, pe care polițiștii îl caută pentru că el este cel care a coordonat „lovitura” dată în casa lui Theodor Stolojan. El şi „Doris” au spart, anul trecut, mai multe case, de pe urma cărora poliţiştii au calculat un prejudiciu de 275.000 de lei şi 45.000 de euro, plus 500 de dolari.

În luna iunie a anului trecut, „Pătrat” și „Doris” au spart o casă din București, la care au ajuns în jurul orei 10.30, de unde au furat bijuterii din aur , cam 400 de grame, în valoare de aproximativ 30.000 de lei.

O lună mai târziu, cri minaliștii au mai găsit o urmă de la urechea lui „Pătrat”, pe ușa unei case din sectorul 3. Polițiștii cred că era dimineață când au ajuns să fure de acolo 1.500 de euro, 500 de dolari, patru parfumuri și mai multe bijuterii din aur, în greutate de circa 68 de grame, prejudiciul calculat fiind de aproximativ 20.000 de lei.

Lunga vară a lui „Pătrat”

Urechea lui „Pătrat” a fost găsită de criminalişti şi în iulie 2014. El şi „Doris” au mai spart o casă din sectorul 3, de unde au luat 11.000 de euro și mai multe bijuterii, 68 de grame, prejudiciul fiind de 75.000 de lei.

O altă lovitură semnată cu urechea lui „Pătrat” a fost înregistrată în luna august, tot în sectorul 3, de unde au plecat cu mai multe ceasuri bărbătești, bijuterii și un ceas din aur, în greutate totală de circa 800 de grame, prejudiciul total fiind estimat la aproximativ 140.000 de lei.

Tot în august, într-o noapte, „Doris” și „Pătrat” au furat din casa unui străin aflată în sectorul 3, 1.500 de euro, 1.200 de lei, 15.000.000 riali iranieni (echivalentul a 400 de euro), bijuterii din aur în greutate totală de circa 1.000 de grame, mai multe parfumuri și mai multe ceasuri bărbătești, prejudiciul fiind de 30.000 de euro.

100 de spargeri marca „Balamuc”

În anul 2013, un alt hoț care a spart mai multe locuințe din Capitală, dar și din țară, a fost prins după aceeași metodă. Înainte să intre în locuințe, Cătălin Mureșan, alias „Balamuc”, își lipea urechea de uși ca să asculte în interior. Iar asta l-a dat de gol, pentru că urechea lasă o amprentă unică. „Balamuc” a lăsat în urmă, la toate cele aproape 100 de locuințe sparte în toată țara, și această probă importantă pentru criminaliști: amprenta de ureche pe ușa de la intrare. Așa au ajuns polițiștii din București pe urmele întregii grupări pe care au și prins-o în flagrant.

Au plecat cu seiful

„Pătrat” și „Doris” au vândut multe din obiectele furate, în special bijuterii din aur sau ceasuri scumpe, la o casă de amanet din cartierul Bucur Obor. Luna octombrie 2014 a fost cea mai productivă pentru cei doi. Atunci au dat trei spargeri, toate în sectorul 3, unde au plecat chiar cu un seif în care erau 7.500 de euro, 3.000 de dolari și 1.500 de lei, diverse acte personale și bijuterii din aur și argint, prejudiciul total fiind estimat la aproximativ 15.000 de euro. Dar, înainte de asta, au mai furat 300 de euro, 50 de dolari și bijuterii din aur, în valoare de 3.000 de lei. A treia spargere a „cântărit” aproximativ 7.000 de lei. Potrivit referatului de arestare, polițiștii au adunat probe împotriva lui „Pătrat” încă din 2009, an în care au deschis nu mai puțin de 28 de dosare în care au fost calculate pagube de 282.544 de lei și 12.000 de euro.